Para outras páxinas con títulos homónimos véxase: Teodomiro.

**Teodomiro** (tamén *Theodemir*, *Theodemar* e en latín: *Theodemirus*) foi rei do reino suevo de Galicia (559-570). Gobernou o reino dotándoo de institucións, administración e cohesión social buscando a lexitimidade do seu poder na igrexa católica. Durante o seu reinado realízase o I Concilio de Braga (561) e o Concilio de Lugo (569), onde o reino suevo volta adoptar a catolicismo.

Traxectoria
-----------

O seu reinado marcou un fito de estabilidade e esplendor do *Galliciense regnum*, do que nos quedaron testemuños nas fontes históricas galaicas, hispánicas e francas. 

Unha política exterior pacífica sen enfrontamentos co reino visigodo veciño, influenciada pola nova orde do Imperio bizantino de Xustiniano, fai que dirixa a súa atención cara a estabilidade interna do reino. Realiza unha serie de reformas administrativas e concilios que xeran un momento de esplendor no Reino Suevo de Galicia, facendo de *Lucus* (Lugo) unha cidade metropolitana. Tamén consolida a expansión sueva coa incorporación das áreas de influencia de Astorga e Coímbra.

Cara ao 569 o reino de Teodomiro é atacado polos visigodos dirixidos polo rei Leovixildo que consegue apoderarse de *Semure* (Zamora), *Pallantia* (Palencia) e *Legio* (León). Descoñécese se isto tivo relación coa súa morte, xa que as actividades bélicas de Leovixildo cos seus veciños continuaron ata despois de morrer Teodomiro.

Conversión
----------

Teodemiro é posicionado como o primeiro rei suevo en convertirse ao cristianismo católico dende a morte de Requiario e o monarca que levou á conversión da súa xente do arianismo ao catolicismo coa axuda do misioneiro: Martiño de Dumio. Esta teoría está maiormente respaldada pola *Historia de regibus Suevorum* de Isidoro de Sevilla: *regni potestatem Theodimirus suscepit: qui confestim Arrianae impietatis errore destructo Suevos catholicae fidei reddidit*.

O proceso de conversión lévase a cabo en base aos seguintes puntos:

* A cristianización das masas de servos aínda ancoradas nun paganismo ancestral aínda con tintura céltica.
* A busca da cohesión social mediante o combate da herexía ariana que profesaba o reino visigodo de Hispania e o priscilianismo seguido por importantes capas da poboación que non recoñecían a autoridade dos bispos de obediencia romana
* A lexitimación da monarquía perante as elites de orixe galaico-romana mediante o seu papel de protector da Igrexa desempeñando un rol con ecos propios de Bizancio, con quen probablemente mantivo contactos diplomáticos.
* A difusión da cultura a través do impulso de escolas dependentes dos mosteiros e focos de formación como o cenobio de Dumio fundado por Martiño.

Ariamiro (ou Teodomiro), rei da Gallaecia cos bispos Lucrecio, André e Martiño. Códice Vixiliano.
### Nome

Malia que Teodemiro foi posicionado como o primeiro monarca suevo católico despois de Requiario por Isidoro, Xoán Biclarense relata que Recaredo I dos visigodos foi o responsable da conversión de ámbolos pobos, Gregorio de Tours que a influecia de Martiño de Tours sobre Carriarico, coa curación do seu fillo, foi a clave da conversión e os escritos do I Concilio de Braga que Ariamiro foi o primeiro en levantar a prohibición sobre os sínodos católicos.

Varios historiadores intentan xuntar estas historias. Hai quen asegura que Teodomiro tivo que ser un sucesor de Ariamiro nese caso o I Concilio de Braga sería convocado por Ariamiro e o Concilio de Lugo por Teodomiro. Reinhart suxire que Cariarico foi convertido primeiro polas reliquias de Martiño e que logo Teodomiro foi convertido pola actividade misioneira directa de Martiño de Dumio. Felix Dahn igualou a Carriarico con Teodemiro, incluso dicindo que foi outro nome que adoptou despois do bautismo.Tamén se suxire que Teodomiro e Ariamiro poidan ser a mesma persoa, o fillo de Carriarico, cambiando de nome de Ariamiro a Teodomiro despois do bautismo católico. Ferreiro cre que a coversion dos Suevos foi progresiva e a paseniño e que Teodomiro foi responsable do inicio da persecución de arianos no reino.

### I Concilio de Braga

*Artigo principal**:* Primeiro Concilio de Braga.
Teodomiro convoca o 1 de maio de 561 o I Concilio de Braga. Presideo Lucrecio, bispo titular de Braga. Acudiron bispos da Gallaecia e do norte da Lusitania. Tivo o apoio do Papa Xoán III, e declarou anatema todos aqueles que acreditasen en doutrinas de tipo maniqueísta, coma os priscilianistas. O concilio remarcou a doutrina da Santa Trindade, segundo a cal hai un só Deus que existe en tres persoas: Pai, Fillo e Espírito Santo, contrariamente á afirmación priscilianista de que só existía un personificación de Deus. Así mesmo lembrou a crenza católica da existencia de Deus Fillo antes de nacer da Virxe María. San Martiño de Dumio foi consagrado como bispo neste concilio.

O Concilio de Lugo na edición de Loaísa (1593)
### Concilio de Lugo

*Artigo principal**:* Concilio de Lugo.O 1 de xaneiro de 569 Teodomiro convoca o Concilio de Lugo. Un concilio eclesiástico celebrado en Lugo, no cal reorganízase a Igrexa Sueva de Gallaecia, quedando o reino dividido en trece sedes episcopais, foron creadas algunhas como Viseo, Lamego e Idanha, estas sedes tamén se reorganizaron en dúas grandes provincias eclesiásticas: unha meridional con centro en Braga e outra setentrional en torno a Lugo, convertida en nova sede metropolitana.

Na *Divisio Theodemiri* ou *Parochiale suevorum* veñen recollidos varios destes cambios administrativos.
### Parroquial Suevo

*Artigo principal**:* Parochiale suevorum.Teodomiro realiza unha organización territorial a través da estruturación da dependencia de entidades de poboación en parroquias aos diferentes bispados, concretado na *Divisio Theodemiri* (división de Teodomiro) ou *Parochiale suevorum* (parroquial suevo), este proceso implicou unha asociación definitiva entre a estrutura eclesiástica e a ordeación administrativa do reino.

Notas
-----

1. ↑  Tejada y Ramiro, Juan, ed. (1855). *Actas concilio de Lugo* (Colección de cánones y de todos los concilios de la Iglesia de Espana ed.). p. 654. ego Theodomirus rex cognomento et Mirus, Galleciae totius provinciae rex
2. ↑  de Gembloux, Sigeberto. "XIX". *De scriptoribus ecclesiasticis*. Theudomirum [al. Mironem] regem Galliciae
3. ↑  "Isidorus Hispalensis: Historia de regibus Gothorum, Vandalorum et Suevorum". *Forum Romanum*.
4. ↑  de Tours, Gregorio. *Libri de virtutibus sancti Martini episcopi* **I**. Chararici cuiusdam regis Galliciae filius graviter aegrotabat

Véxase tamén
------------

### Bibliografía

* López Carreira, A; Fernández Calo, T. (2003). *Os reis de Galicia*. Vigo: A Nosa Terra. ISBN 84-96203-27-1.

### Outros artigos

* Lista de monarcas de Galicia
* Lista de reis suevos
* Suevos
* *Parochiale suevorum* ou *Divisio Theodemiri*.
* Torre de Teodomiro

|  |
| --- |
| Teodomiro (rei suevo) **Descoñecida****Nacemento:**  ?  **Falecemento:** 570 |
| Títulos Reais
 |
| Precedido por**Carriarico** | **Rei de Galicia**559–570 
 | Sucedido  por**Miro** |
|

| * v
* c
* e
Monarcas de Galicia |
| --- |
| Reis suevos | Hermerico (409-438)  ·  Requila (438-448)  ·  Requiario (448-456)  ·  Frantán (456-457)  ·  Aguiúlfo (456-457)  ·  Maldras (457-460)  ·  Frumario (460-464)  ·  Requimundo (459-463)  ·  Remismundo (459-469)  ·  Hermenerico  ·  Veremundo  ·  Teodemundo  ·  Carriarico (550-559)  ·  Teodomiro (559-570)  ·  Miro (570-583)  ·  Eborico (583-584)  ·  Andeca (584-585)  ·  Malarico (585) |  |
| Reis visigodos | 
* Monarcas visigodos
* Reinado de Vitiza

 |
| Señores territoriais | 
* Primeiros señores territoriais
* Os reis "usurpadores"

 |
| Reis desde Oviedo | 
* Reinado de Afonso II
* Dinastía dos Ramírez

 |
| Reis desde León | 
* Dinastía dos Ramírez
* Dinastía dos Ordóñez

 |
| Reis de Galicia e León | 
* Dinastía galaico-navarra
* Dinastía de Borgoña

 |
| Reino de Galicia |

| * v
* c
* e
Reis suevos de Galicia |
| --- |
| Primeira liñaxe real (409-456) | 
* (409-438): Hermerico
* (438-448): Requila
* (448-456): Requiario

 |
| Guerra Civil Sueva (456-469) | 
* (456-457): Frantán
* (456-457): Aguiúlfo
* (457-459): Maldras
* (459-459): Remismundo
* (459-463): Frumario
* (459-463)): Requimundo
* (463-469): Remismundo

 |
| Período Escuro (469-550) | 
* (pouco antes de 485): Hermenerico
* (cara 485): Veremundo
* (469-550): Teodemundo

 |
| Período final (550-585) | 
* (550-559): Carriarico
* (559-570): Teodomiro
* (570-583): Miro
* (583-584): Eborico
* (584-585): Andeca

 |

|  |  |
| --- | --- |
| Control de autoridades | 
* Wd: Q511273
* WorldCat
* VIAF: 10252924
* CERL: cnp00343395
* DBE: teodomiro
* DeutscheBio: 103146334
* GND: 103146334

 |